Roald Nygård

Roald Arnold Nygård (født 25. september 1935 på Kvalnes i Skjerstad) er en norsk motivasjonsforsker, forfatter og professor emeritus ved Universitetet i Oslo.


== Biografi ==
Nygård er utdannet lærer fra Oslo offentlige lærerskole (1958), har pedagogisk embetseksamen (1968) og er dr.philos. (1974) fra Universitetet i Oslo. Han har arbeidet som lærer i grunnskolen i Oslo, Bodø og Skedsmo og har siden 1968 vært knyttet til Pedagogisk forskningsinstitutt, Universitetet i Oslo, fra 1991 som professor. Han er gift med spesialpedagog og logoped Kari Nygård og har to barn.


== Faglig virksomhet ==
Nygård har arbeidet med pedagogisk psykologi, forskningsmetode og vitenskapsteori, med motivasjonspsykologi som sitt primære forskningsområde. Hans doktorgradsarbeid, Personality, Situation and Persistence. A Study with Emphasis on Achievement Motivation, hører inn under den interaksjonspsykologiske tradisjon der atferd forstås som et resultat av et kontinuerlig samspill mellom personlighetstrekk og miljømessige eller situasjonelle forhold, og viser hvordan personlighetstrekkenes betydning blir moderert av den situasjon eller det miljø man befinner seg i, og vice versa.
Nygård har publisert i og vært reviewer for nasjonale og internasjonale tidsskrifter og var på 70- og 80-tallet medredaktør for Scandinavian Journal of Educational Research.  Sammen med motivasjonsforskeren Torgrim Gjesme utviklet han på 70-tallet måleinstrumentet The Achievement Motives Scale (AMS), som er oversatt til flere språk I de senere år har Nygård særlig arbeidet med spørsmål knyttet til menneskers selvforståelse, noe som har resultert i boken Aktør eller Brikke?. Foruten innenfor pedagogikkstudiene i Norge har boken bl.a. fått fotfeste i arbeidet med kulturbygging i arbeidsliv og organisasjoner, og den utgjør en viktig del av det teoretiske grunnlaget for det offentliges arbeid med yrkesrettet attføring. Boken er oversatt til ungarsk.


== Bibliografi i utvalg ==
Personality, Situation, and Persistence. A Study with Emphasis on Achievement Motivation. Oslo 1977: Universitetsforlaget.
«The person-situation issue. Endler's rejection of Alker's specificity-consistency claim once more». Scandinavian Journal of Educational Research, 1979, 23, 185-198.
«Toward an interactional psychology. Models from achievement motivation research». Journal of Personality, 1981, 49, 163-187.
«Individual differences in educational research, and some critical person by situation interactions to be considered in research on individualized instruction». I Nils Søvik, Hans-Magne Eikeland & Anders Lysne (red.), Individualized Instruction. Theories and Research. Oslo 1981: Universitetsforlaget, 99-121.
«Achievement motives and individual differences in situational specificity of behavior». Journal of Personality and Social Psychology, 1982. 43, 319-327.
«Variability of reaction patterns: A personality trait?» I Torgrim Gjesme & Roald Nygård (red.), Advances in Motivation. Oslo 1996: Scandinavian University Press, 245-257.
Aktør eller brikke? Om menneskers selvforståelse. Oslo 1993: Ad Notam Gyldendal. Ny utgave 2007: Cappelen.
Roald Nygård & Torgrim Gjesme, «Assessment of achievement motives. Comments and suggestions». Scandinavian Journal of Educational Research, 1971, 23, 185-198.
Torgrim Gjesme & Roald Nygård (red.), Advances in Motivation. Oslo 1996: Scandinavian University Press.


== Referanser ==